
Na osnovu člana 38 stav 1 tačka 16 Zakona o lokalnoj samoupravi („Sl. list CG“, br. 2/18, 34/19, 38/20 i 50/22), člana 33 i 36 stav 1 tačka 21 Statuta opštine Mojkovac („Sl. list CG“ – Opštinski propisi“, br. 29/18 i 37/22), Skupština opštine Mojkovac, na sjednici održanoj dana  3. novembra 2022. godine, donijela je 

O D L U K U

O NAKNADAMA ZA RAD ODBORNIKA U SKUPŠTINI 
OPŠTINE MOJKOVAC

Član 1

Ovom Odlukom utvrđuje se pravo na naknade i druga primanja za rad odbornika u vršenju odborničke funkcije u Skupštini opštine Mojkovac (u daljem tekstu: Skupština).
Član 2


Izrazi koji se u ovoj Odluci koriste za fizička lica u muškom rodu, podrazumijevaju iste izraze u ženskom rodu.

Član 3

Naknade i druga primanja odbornika u smislu ove Odluke su: 

1) naknada za vršenje odborničke funkcije – odbornički dodatak,
2) dnevnica za, prisustvovanje sjednici Skupštine, sjednici stalnog radnog tijela Skupštine i sjednici Kolegijuma predsjednika Skupštine, i
3) naknada za prisustvovanje zaključenju braka.

Član 4

Odbornički dodatak iz člana 3 stav 1 tačka 1 ove Odluke utvrđuje se u mjesečnom iznosu u visini od 2,5 obračunske vrijednosti koeficijenta za zaposlene u javnom sektoru koji utvrđuje Vlada Crne Gore u neto iznosu mjesečno.

Član 5

Za prisustvovanje sjednici Skupštine odbornicima pripada naknada u visini dnevnice za službeno putovanje u zemlji.
Za prisustvovanje sjednici stalnih radnih tijela Skupštine odbornik ima pravo na naknadu u visini 1/2 dnevnice za službeno putovanje u zemlji.

Pravo na naknadu iz stava 2 ovoga člana imaju i članovi stalnih radnih tijela Skupštine koji nijesu odbornici.


Za učešće u radu Kolegijuma predsjednika Skupštine član Kolegijuma, odnosno lice koje ga mijenja, ima pravo na naknadu u visini dnevnice za službeno putovanje u zemlji.
Član 6

Za svaki dan prisustvovanja zaključenju braka odbornik ima pravo na naknadu u visini dnevnice za službeno putovanje u zemlji.


Ako se brak zaključuje izvan službenih prostorija, naknada iz stava 1 ovog člana uvećava se 100%.
Član 7

Naknada iz člana 3 stav 1 tačka 1 ove Odluke neće se isplaćivati u slučaju nenajavljenog odsustva sa sjednice Skupštine za mjesec u kojem se održava sjednica Skupštine.

Odbornik kome bude izrečena mjera opomene kazniće se novčanom kaznom u visini od 10% odborničke naknade, za mjesec u kojem se održava sjednica Skupštine.

Odbornik kome su u toku iste sjednice izrečene dvije mjere opomene, kazniće se novčanom kaznom u visini od 20% odborničke naknade, za mjesec u kojem se održava sjednica Skupštine.

Odborniku kome bude izrečena mjera oduzimanja riječi kazniće se novčanom kaznom u visini od 40% odborničke naknade, za mjesec u kojem se održava sjednica Skupštine.
Odborniku kome bude izrečena mjera udaljenja sa sjednice kazniće se novčanom kaznom u visini od 50% odborničke naknade, za mjesec u kojem se održava sjednica Skupštine.
Član 8

Obračun i isplatu naknada za rad odbornika vrši organ lokalne uprave nadležan za poslove finansija, po nalogu sekretara Skupštine na osnovu službene evidencije o prisustvu odbornika sjednicama Skupštine i službene evidencije organa lokalne uprave nadležnog za opštu upravu (zaključenje braka) najkasnije do 15-og u narednom mjesecu u odnosu na mjesec za koji se isplaćuje naknada.
Član 9

Danom početka primjene ove Odluke prestaje da važi Odluka o naknadama za rad odbornika u Skupštini opštine Mojkovac („Sl. list CG – Opštinski propisi“, br. 29/18). 

Član 10


Ova Odluka stupa na snagu osmog dana od dana objavljivanja u „Službenom listu Crne Gore – Opštinski propisi“, a primjenjivaće se od 1. januara 2023. godine.
Broj: 05-040/22-209
Mojkovac, 3. novembar 2022. godine

SKUPŠTINA OPŠTINE MOJKOVAC
P R E D S J E D N I K

